Hvis du har købt dig en Lotto-kupon på benzintanken OK Plus på Trafikcenter Sæby Syd, så bør du gå hjem og finde den frem. For det kan snildt svare sig at rode sokkeskuffen igennem, tjekke bukselommerne og gå gennem stakken af papirer - i jagten på "guld-kuponen". En kupon, der er mange penge værd. Danske Spil har allerede hørt fra 194 heldige vindere af en Lotto Trøstepræmie - en gevinst på 100.000 kroner. Men seks heldige asener mangler fortsat at give lyd fra sig. Og dem håber administrerende direktør i Danske Lotteri Spil, Malene Mølgaard, på at få fat i, så hun kan forgylde dem med de mange lækre kroner. - Det har været en kæmpe fornøjelse at få lov til at uddele så mange flotte præmier på én gang. Så satser vi på, at de sidste seks også viser sig, siger hun. Vinder-ventetid De 200 gevinster er en del af en kampagne, som Danske Spil kørte i maj måned. Her var alle spillede Lotto-rækker fra 6., 13., 20. og 27. maj med i den ekstra lodtrækning om i alt 20 millioner kroner i ’trøstepræmier’. Men selv om kronerne klinger godt i sparebøssen, så er det helt normalt, at ikke alle vindere har meldt sig endnu, fortæller Malene Mølgaard. - Det gælder selvfølgelig især, når det drejer sig om så mange som 200 vindere på en gang. Indtil videre glæder vi os over de første 194 vindere af vores kampagne med Trøstepræmier i Lotto, siger den administrerende direktør i Danske Lotteri Spil. Hvis dit sokkeskuffe-roderi har ført til en heldig Lottokupon, så kan du kontakte Danske Spil for at få udbetalt din præmie.

Referat:
Danske Spil ligger inde med seks gevinster, som endnu ikke er afhentet.